留回嶺汪明府宅
作者：方回
朝代：宋

paragraphs: 仇池非仙境，商嶺在人世。
詎必深且僻，而後兵可避。
大物有轉移，戈甲滿天地。
城郭非云遠，馬跡竟不至。
蓊蔚樹木密，複重澗谷閟。
中有長者家，累葉重名誼。
積德服里社，故非一朝致。
園池既顯敞，棟宇亦弘邃。
文甃洛花紅，雕籠隴禽翠。
恍然壺中天，逈與塵界異。
崇觴延老夫，子姪盡擎跽。
豈惟授之粲，抑且侑以幣。
客來無不速，各各滿其意。
居多章甫冠，憲憲潔衿佩。
如聞築精舍，徽國嚴祀事。
紀載儻予屬，庶用報嘉惠。